钦定古今图书集成/理学汇编/文学典/第168卷 > 《书柳子厚大鉴禅师碑后》前人
## 钦定古今图书集成/理学汇编/文学典/第168卷 > 《书柳子厚大鉴禅师碑后》前人

释迦以文教，其译于中国，必托于儒之能言者，然后
传远。故大乘诸经，至《楞严》则委曲精尽，胜妙独出者，
以房融笔授故也。柳子厚南迁，始究佛法，作《曹溪》《南
岳》诸碑，妙绝古今，而南华今无刻石者。长老重辩师，
儒释兼通，道学纯备，以谓“自唐至今，颂述祖师者多
矣，未有通亮简正如子厚者。”盖推本其言，与孟轲氏
合，其可不使学者昼见而夜诵之，故具石请予书其
文。《唐史》：元和中，马总自虔州刺史迁安南都护，徙桂
管经略观察使，入为刑部侍郎。今以碑考之，盖自安
南迁南海，非桂管也。韩退之《祭马公文》亦云：“自交州
抗节番禺曹谿”，谥号决非桂帅所当请。以是知《唐史》
之误，当以碑为正。